<section id="block-system-main">
<p><strong><a id="1" name="1"></a>Жалпы ақпарат</strong></p>

<p>Аппендицит &ndash; құрт тәрізді өсіндінің (аппендикстің) ісінуі және қабынуы. Аппендикс - тоқ ішектің шағын өсіндісі.</p>

<p><img alt="" src="https://www.zdrav.kz/images/refs3/appendicitis.jpg" /></p>

<p>&nbsp;</p>

<p><em>Аппендикс &ndash;&nbsp;</em><em>бұл бүйеннің аш ішекпен байланысқан жерінде болатын, пішіні жағынан саусақ тәрізді шағын қосалқысы.</em></p>

<h2><strong><a id="2" name="2"><font color="#1f497d">Себептері</font></a></strong></h2>

<p>Аппендицит&nbsp;- шұғыл операциялық араласуды өткізудің жиі кездесетін себебі. Ауру аппендикстің саңылауы нәжіспен, бөгде затпен немесе, сирек жағдайда, ісікпен бітелуінде пайда болуы мүмкін.</p>

<h2><strong><a id="3" name="3"></a>Симптомдары</strong></h2>

<p>Аппендициттің симптомдары әр түрлі болады. Ауруды анықтау кішкентай балаларда, егде адамдарда және бала өрбіту жасындағы әйелдерде қиынға түседі.</p>

<p>Көпшілік жағдайда бірінші симптомы &ndash; кіндік тұсының ауырсынуы. Басында ауырсыну әлсіз болады, бірақ, біртіндеп, күшейеді.Сондай-ақ, тәбетті жоғалту, жүрек айнуы, құсу және дене температурасының сәл жоғарылауы байқалуы мүмкін.</p>

<p>Ауырсыну іштің төменгі оң жағына қарай ауысатындай болады. Ауырсыну аппендикстің үстінде Мак-Берни нүктесінде шоғырланады. Әдетте, бұл ауру басталғаннан кейінгі 12-24 сағат ішінде болады.</p>

<p>Аппендикс жарылса, аз уақытқа жеңілдегендей боласыз, симптомдар әлсірейді. Бірақ, аздан кейін ауырсыну күшейіп, өзін сезіну нашарлайды.</p>

<p>Ауырсыну жүргенде, жөтелгенде немесе күрт қимылдағанда күшеюі мүмкін. Кешірек дамитын симптомдары:&nbsp;</p>

<ul>
	<li>Қалтырау және дірілдеу</li>
	<li>Іштің қатуы</li>
	<li>Іштің өтуі</li>
	<li>Қызба</li>
	<li>Жүрек айнуы және құсу</li>
</ul>

<h2><strong><a id="4" name="4"></a>Диагностика</strong></h2>

<p>Сіз сипаттаған симптомдарға қарап&nbsp; дәрігер аппендициттің болуы жайлы ойлануы мүмкін.&nbsp;</p>

<p>Сондай-ақ, дәрігер медициналық тексеріс жүргізеді.</p>

<ul>
	<li>Егер Сізде аппендицит болса, дәрігер ішіңіздің төменгі оң жағын жеңіл түрде басқанда&nbsp; ауырсыну күшейеді.</li>
	<li>Аппендикстің жарылуы болса, іштің тұсына жайлап қол тигізгеннің өзінде ауырсыну күшейіп, бұлшық ет жиырылады.</li>
</ul>

<ul>
	<li>Ректалдық (айналшық арқылы) зерттеу барысында тік ішектің оң бөлігінде сезімталдықтың артуы анықталуы мүмкін.</li>
</ul>

<p>&nbsp;</p>

<p>Қанды жалпы талдаудың нәтижесінде лейкоциттер санының артуы анықталуы мүмкін. Сондай-ақ, аппендицитті анықтауда тексерудің көрнекі әдістері көмектеседі. Оларға жататаындар:</p>

<ul>
	<li>Іш қуысы ағзаларының КТ</li>
	<li>Іш қуысы ағзаларының УДЗ</li>
</ul>

<h2><strong><a id="5" name="5"></a>Емдеу</strong></h2>

<p>Көпшілік жағдайда аппендицит анықталысымен хирург аппендиксті алып тастайды.</p>

<p>Егер іш қуысы ағзаларының &nbsp;КТ бойынша абсцесс (іріңқалта) анықталса, алдымен антибиотиктер тағайындалады. Аппендиксті алып тасату қабыну бәсеңдеп, ісіну азайғаннан кейін өткізіледі.</p>

<p>Аппендицитті анықтауда қолданылатын тексеру әдістері аса жетілдірілмеген, сондықтан, операция кезінде аппендикстің қалыпты екендігі анықталуы мүмкін. Бұл жағдайда хирург аппендиксті алып тастайды және іш қуысын ауырсыну себебін анықтау үшін зерттейді. &nbsp;</p>

<h2><strong><a id="6" name="6"></a>Болжамы</strong></h2>

<p>Егер аппендикс жарылғанға дейін алынса, науқастар операциядан кейін тез қалпына келеді.</p>

<p>Егер аппендикс операцияға дейін жарылса, қалпына келу үрдісі ұзақ болуы мүмкін. Сондай-ақ, бұл жағдайда Сіз келесі мәселелердің дамуына бейім боласыз:</p>

<ul>
	<li>Абсцесс (іріңқалта)</li>
	<li>Ішектің түйнелісі</li>
	<li>Іш қуысының инфекциясы (перитонит)</li>
	<li>Операциядан кейінгі жараның жұқпалануы</li>
</ul>

<h2><strong><a id="7" name="7"></a>Қашан дәрігерге көріну қажет</strong></h2>

<p>Сізде ішіңіздің төменгі оң жағында ауырсыну немесе аппендициттің басқа симптомдары болса, дәрігерге көрініңіз.</p>
</section>
